Reis van die Wyse Manne - Suider Kruis
Home » Reis van die Wyse Manne
Reis van die Wyse Manne
Posted on 16 Desember 2018 16 Desember 2018 by Pastoor Nico Visagie
As ons die woord "Kers Verhaal" hoor, dan dink ons onmiddellik aan die verhaal van Josef en Maria en die baba Jesus, maar vandag wil ek die verhaal uit 'n ander oogpunt vertel sodat julle opnuut die wonder daarin kan sien.
Ons lees die eerste keer van die Wyse Manne wat uit die Ooste gekom het in Mattheus 2: " En toe Jesus te Betlehem in Judea gebore is, in die dae van koning Herodes, het daar wyse manne uit die Ooste in Jerusalem aangekom  en gesê: Waar is die Koning van die Jode, wat gebore is? Want ons het sy ster in die Ooste gesien en gekom om Hom hulde te bewys."
Die Bybel is nie baie duidelik oor wie hierdie "wyse" manne was of waar presies waar hulle vandaan gekom het nie. Die algemene teorie was dat hulle sterrekundiges was, want in daardie tyd was sterrekunde geag as die professie van die slimste mense. Die Ooste was algemeen geag as die gebied van die ou Persië. Dit word ook gekoppel aan die streek van Babilon.
Baie mense dink dat die Kers verhaal letterlik in een dag afgespeel het, maar dit is nie so nie. Die afstand wat die wyse manne moes reis na Betlehem per kameel beteken dat die reis etlike maande sou geduur het. Hierdie reis van hulle is begin nadat hulle die Ster van Betlehem gesien het. Hierdie observasie is klaar 'n wonderwerk op sy eie.
Vir jare het mense gedink dat die Ster van Betlehem 'n komeet was, maar komete was in daardie tyd gesien as voorbodes dat iets sleg gaan gebeur. In 'n studie wat gedoen was, is gevind dat in die jaar 7 Voor Christus (VC) het twee planete (Jupiter en Saturnus) in lyn met mekaar beweeg het. Die gekombineerde weerkaatsende lig van hierdie twee planete het 'n baie helder "ster" in die lug tot gevolg gehad. Omdat hierdie twee planete so ver van die aarde af is en omdat hulle so stadig beweeg, het die verskynsel ook etlike maande geduur.
Julle het reg gelees: Sewe Voor Christus! Daar is 'n berekenings fout op ons kalender wat beteken dat die jaar wat ons algemeen aanvaar as die jaar van Christus se geboorte verkeerd is. Die datum van die 25ste Desember is gekies omdat die datum nie gebots met enige ander feesviering van die tyd nie. Vandag weet ons dat Christus iewers in September gebore moes gewees het.
Die sterreteken van die Visse of dan Pices soos dit in Engels bekend staan.
Die verskynsel van die "ster" is die eerste keer in die sterreteken van die visse (Pices) opgemerk. Langs die kant kan julle 'n prentjie sien van hoe die sterreteken lyk. Pices was algemeen gereken as die sterreteken vir die Jode. Die verskynsel in hierdie sterreteken het aan die wyse manne gewys dat iets groot besig was om in Israel af te speel! Dis waarom hulle die reis begin het, want hulle weetgierige geaardhede het hulle gedwing om te gaan uitvind wat aan die gang is in Israel! Die foto aan die kant wys vir julle hoe die sterreteken van die visse deur 'n teleskoop lyk.
Omdat nie moontlik is om vir julle te wys hoe dit sou lyk as die planete van Jupiter en Saturnus in lyn met mekaar inbeweeg nie, gaan ek vir julle twee foto's wys wat op die 1ste Mei 2011 geneem is by die sterrewag op die eiland van Cerro Panal naby Chili. Dit wys hoe die Maan en die planete Mercurius, Venus, Mars en Jupiter in lyn beweeg om iets te vorm wat soos 'n baie helder ster lyk. Dit sou soortgelyk wees aan die effek wat die wyse manne van ouds gesien het. Dis belangrik om te onthou dat hierdie planete in hierdie foto's is nader is aan die son en dat die verskynsel net etlike ure geduur het in plaas van maande.
'n Uur voor sonsopkoms op 1 Mei 2011 op die eiland van Cerro Panal naby Chili. Die Maan en die planete Mercurius, Venus, Mars en Jupiter kan duidelik gesien word.
In hierdie foto het die planete Mercurius en Mars reeds in lyn met die Maan beweeg. Let op hoe helder die verskynsel is! Die twee helder voorwerpe links onder is die planete Venus en Jupiter wat nog nie in lyn beweeg het nie.
Soos julle kan sien, is die effek uiters indrukwekkend! Gebruik nou julle verbeelding en plaas 'n effek soos dit in die sterreteken van die visse (Pices) en 'n mens nie anders as om te sien waarom die wyse manne so nuuskierig was om te kyk wat besig was om in Israel aan die gebeur was nie! Iets baie groot was besig om te gebeur en die Hemel het dit aangekondig!
Verstaan julle nou waarom Kersfees so 'n wonder is? Ons Heiland is nie net gebore nie, God die Vader het dit maande voor die tyd aan die wêreld begin voorspel! Prys Sy Naam!